यह पौराणिक स्थल बांदा जनपत के बबेरू से 14 कि.मी. तथा बांदा रेलवे स्टेशन से 36 कि.मी. और अतर्रा से 45 कि.मी. की दूरी पर स्थित है‌। सिमौनी धाम स्वामी अवधूत महाराज की जन्मस्थली है। उन्होंने धूप व बारिश के बीच बगल से बह रही गड़रा नदी में खड़े होकर घोर तपस्या कर सिद्धि प्राप्त की थी। पूर्व में यहां घोर जंगल था। स्वामी अवधूत महाराज के गुरु मौनी बाबा का यहां समाधि स्थल है। जिस कारण यह स्थल मौनी बाबा आश्रम के नाम से प्रसिद्ध है। यहां सन् 2000 से 24 घंटे साता-राम की धुन का संकीर्तन चल रहा है।

प्रतिमाएं 
मंदिर में शिव जी की करीब 84 फीट की प्रतिमा लगी है। शिव जी की प्रतिमा के दाहिनी तरफ गणेश जी, नंदी महाराज तथा मंदिर मुख्य द्वार के समक्ष श्री बजरंग बली जी की भव्य प्रतिमा लगी हुई है। 

       उपर्युक्त सभी प्रतिमाओं का निर्माण श्री स्वामी अवघूत ट्रस्ट द्वारा सन् 2008 में करवाया गया।

‘मौनी बाबा हस्तशिल्प मेला’ का आयोजन- 
अखण्ड सीता-राम संकीर्तन की वर्षगांठ के अवसर पर श्री श्री 1008 स्वामी अवघूत जी महाराज (गुरू जी) के सानिध्य में विशाल भण्डारे का आयोजन किया जाता है। इसी अवसर पर मौनी बाबा हस्तशिल्प मेला का आयोजन भी किया जाता है। इस मेले में शिल्पकारों के द्वारा निर्मित हस्तशिल्प उत्पादों की प्रदर्शनी एवं बिक्री दिनांक- 13 से 17 दिसम्बर  को मौनी बाबा धाम, सिमौनी बबेरू बांदा में की गई। इस मेले के प्रायोजक ‘विकास आयुक्त हस्तशिल्प वस्त्र मंत्रालय’ भारत सरकार, नई दिल्ली है।

सन् 2002 से प्रत्येक वर्ष यहां विशाल भण्डारे का आयोजन 15, 16, 17 दिसम्बर तथा मेले का आयोजन 13-17 दिसम्बर को किया जाता है।

इसी समय प्रत्येक वर्ष 13 से 17 दिसम्बर तक दिन के समय नाटक तथा रात्री के समय रामलीला का आयोजन किया जाता है।

मौनी बाबा धाम का इतिहास- 
इस स्थल पर श्री मौनी बाबा जी जिनके नाम पर इस धाम का नाम “मौनी बाबा धाम” पड़ा है। उनकी समाधी पिछले लगभग 5000 वर्ष से बनी हुई है। 

       गुरू जी (श्री श्री 1008 अवधूत जी महाराज) को मौनी बाबा की समाधी से ही तपस्या की प्रेरणा मिली। ऐसा कहा जाता है कि उन्ही के आदेश पर गुरू जी ने   1970 से इस धाम पर 11 वर्ष तक तपस्या की। उन दिनों गर्मियों में गर्म बालु पर तथा सर्दियों में ठंडे पानी में खड़े होकर तपस्या करते थे। पहले गांव के एक-दो व्यक्ति मिलने आते थे। क्योंकि यहां पर घोर जंगल था दिन में भी जंगली जानवर दिखाई दिया करते थे। धीरे-धीरे मिलने वालों की संख्या बढ़ने लगी। फिर गुरू जी ने कहा कि "आप चिंता न करें एक दिन यह तीर्थ स्थल बन जाएगा, मौनी बाबा की कृपा रही तो जंगल में मंगल हो जाएगा।" जब आस पास के आदमी ज्यादा जुड़ गए तो उनसे कहा कि आप अपना बोरा आदि लेकर आएं कल से यहां पर सीता-राम जी के नाम का संकीर्तन प्रारम्भ किया जाएगा। तब से यहां सीता-राम की अखण्ड संकीर्तन की जा रही है।

       फिर गुरू जी आस-पास के गांवों के भक्तों को लेकर उज्जैन महाकालेश्वर मंदिर चले गए। लगभग 50 भक्तगण यहां पर अपनी-अपनी बारी के अनुसार 2-2 घंटे तक चौबीसों घंटे सीता-राम का संकीर्तन करने लगे। 

       इसके बाद सन् 1988 के लगभग गुरू जी 30-35 भक्तों के साथ उज्जैन महाकाल मंदिर के आस-पास के जंगल में 5 वर्ष तक सीता-राम का संकीर्तन करते रहे। इसके बाद 5 शिष्यों को लेकर गुरू जी दिल्ली की तरफ चल दिए। दिल्ली में वीरान पड़ा शिवालय में डेरा जमाया। सीता-राम का संकीर्तन शुरू किया जिसे सुनकर भक्तगण आने लगे।

       एक दिन यहां एक सेठ जी अपनी इकलौती संतान को लेकर आए उनके बेटे को कोई बीमारी हो गई थी जिस कारण वह बेहोशी की अवस्था में था। सेठ जी गुरू जी के चरण पकड़ लिए। गुरू जी बोले ‘आप इसे मेरे पास क्यों लाए हो’ इसे तो चिकित्सालय में ले जाएं। सेठ जी बोले में इसे सभी जगह दिखा चुका हूँ, बस आप का ही सहारा है। तब गुरू जी ने कहा कि “आप क्या कर सकते हैं।” तब सेठ जी ने कहा की “यदि बेटा ठीक हो गया तो इस शिवालय का जीर्णोद्धार कराएंगे।” गुरू कभी कुछ नहीं लेते थे और आज तक कुछ नहीं लिया। इसके बाद गुरू जी ने झोली से भभूत निकाली और बच्चे के मस्तिष्क पर लगाया। 15 मिनट बाद बच्चे के गाल पर एक थपकी दी और बोले “उठ खड़े हो जा” इस पर बच्चा ऐसे उठा जैसे सो कर जागा हो। सेठ जी की आंखों से खुशी के आंसू बहने लगे। जिसके बाद सेठ जी ने शिवालय का जीर्णोद्धार  करवाया।

       सन् 2000 में गुरू जी पुनः मौनी बाबा धाम, सिमौनी आए और यहां पर पुनः सीता-राम की कीर्तन शुरू करवाया। तब से लेकर अब तक यहां सीता-राम की अखण्ड कीर्तन की जा रही है।